b'\n_START_ARTICLE_\nNiko \xc5\xa0tritof\n_START_SECTION_\n\xc5\xbdivljenje\n_START_PARAGRAPH_\nGlasbo je \xc5\xa1tudiral v Ljubljani. Maturiral je leta 1908, leto dni kasneje se je zaposlil kot korepetitor v ljubljanski Operi. Kasneje je bil tudi operetni dirigent. Med 1. svetovno vojno je bil komandant ujetni\xc5\xa1kega tabori\xc5\xa1\xc4\x8da v Bosni. Po kon\xc4\x8dani vojni je med letoma 1918 in 1922 pou\xc4\x8deval razne predmete na \xc5\xa1oli Glasbene matice. Bil je tudi njen dolgoletni predsednik. Med letoma 1922 in 1924 je bil zaposlen kot pianist v kinematografu, od 1924 pa do smrti je bil dirigent v ljubljanski Operi. Predirigiral je skoraj celoten standardni operni in operetni repertoar. Tedaj je veliko predstav sam tudi re\xc5\xbeiral. Ogromen pomen pa ima njegovo prevajalsko delo - prevedel je namre\xc4\x8d ogromno opernih besedil, med katerimi izstopa prevod Seviljskega brivca. Njegovi prevodi so v\xc4\x8dasih celo bolj\xc5\xa1i in ustreznej\xc5\xa1i kot originalni libreti, saj so preprosti, jasni, zliti z glasbeno mislijo, duhoviti in kadar je bilo treba, tudi napisani z veliko mero humorja. Zaradi tega spadajo \xc5\xa0tritofovi prevodi v sam svetovni vrh te dejavnosti._NEWLINE_Skladateljsko se je udejstvoval predvsem kot prireditelj ljudskih pesmi.'